Det sa Stig Inge Bjørnebye på en pressekonferanse. Torsdag ble det kjent at han er ferdig som sportslig leder i Rosenborg med umiddelbar virkning. Bjørnebye hadde kontrakt til mars 2021, men både klubben og han selv er enig i at det er lite hensiktsmessig å sitte på oppsigelse.

«Det lukter vondt i kongeriket Rosenborg for tiden. Og ikke er det så lett å finne ut hvor lukten kommer fra heller, men noe av eimen kommer i alle fall fra sportslig leders kontor. Det stinker av hvordan Bjørnebye har utøvd jobben sin. Vi antar det må være morsomt å være i en jobb hvor man kan leke seg med penger. Men når det viser seg at leken ikke bærer frukter, må man faktisk ta sin hatt og gå ut døren.»

Nå som det er klart at Bjørnebye er ferdig takker Kjernen ham for innsatsen.

– Vi setter pris på Stig Inge som Rosenborger, og vi ønsker å takke han for innsatsen. Men samtidig har vi noen tanker om at det er på tide at veiene skilles. Og det betyr at det ikke er utelukkende med sorg at Rosenborg og Stig Inge er enige om å avslutte samarbeidet, sier Kjernens talsperson Espen Viken til NTB.